Φωτοβολταϊκά στις υποδομές του ΕΟΑ Λάρνακας

ΓΡΑΦΕΙ

ΒΑΣΟΣ ΒΑΣΟΥ

--------------------

Στην υλοποίηση κι ενίσχυση των φωτοβολταικών εγκαταστάσεων σε διάφορες υποδομές του προχωρεί ο Επαρχιακός Οργανισμός Αυτοδιοίκησης (ΕΟΑ) Λάρνακας, στο πλαίσιο της στρατηγικής του για ενεργειακή αυτονομία και βιώσιμη ανάπτυξη, ενισχύοντας ταυτόχρονα τον ενεργειακό μετασχηματισμό της επαρχίας. Όπως ανακοινώθηκε, το συνολικό κόστος των επενδύσεων του ΕΟΑ Λάρνακας σε φωτοβολταϊκά συστήματα ξεπερνά τις 770 χιλιάδες ευρώ, εκ των οποίων οι 710 χιλιάδες χρηματοδοτήθηκαν από την Ευρωπαϊκή Ένωση, μέσω του Σχεδίου Ανάκαμψης και Ανθεκτικότητας. Οι υπόλοιπες 60 χιλιάδες καλύφθηκαν από τον προϋπολογισμό και από πόρους του Οργανισμού. Σύμφωνα με τον ΕΟΑ Λάρνακας, οι επενδύσεις σε φωτοβολταϊκά συστήματα απέφεραν ήδη καρπούς. Το 2024 επιτεύχθηκε εξοικονόμηση ύψους 273.318 ευρώ, ενώ για φέτος η εξοικονόμηση εκτιμάται ότι θα φτάσει τις 374.190 ευρώ με την αξιοποίηση υφιστάμενων και νέων συστημάτων. Την τελευταία πενταετία (2020-24) έχουν τεθεί σε πλήρη λειτουργία φωτοβολταϊκά συστήματα συνολικής ισχύος 832 KW σε 12 διαφορετικά σημεία, όπως σε αντλιοστάσια, στον Σταθμό Επεξεργασίας Λυμάτων και στα γραφεία των Τεχνικών Υπηρεσιών. «Στο παρόν στάδιο υλοποιείται η σύμβαση για εγκατάσταση φωτοβολταϊκού συστήματος ισχύος 23 KW στα κεντρικά γραφεία Διοίκησης του ΕΟΑ Λάρνακας στο πλαίσιο σχετικού διαγωνισμού, ενώ ταυτόχρονα δρομολογείται και η κατασκευή καλυμμένων χώρων στάθμευσης με πρόσθετη ισχύ 50 KW στον παρακείμενο χώρο, συνολικής επιφάνειας 240 τ.μ. Παράλληλα, προγραμματίζεται η αναβάθμιση κι επέκταση του φωτοβολταϊκού συστήματος στον Σταθμό Επεξεργασίας Λυμάτων από 700 KW σε 1,4 MW», σημειώνει στην ανακοίνωσή του ο Οργανισμός, ο οποίος προσθέτει πως έχει ολοκληρωθεί κι ενεργοποιηθεί και η επέκταση του φωτοβολταϊκού συστήματος του αντλιοστασίου D1 από 10 KW σε 50 KW. Καταλήγοντας, ο τοπικός ΕΟΑ διαβεβαιώνει ότι θα παραμείνει προσηλωμένος στον στόχο για ενεργειακή αυτάρκεια στις υποδομές του, με πλήρη σεβασμό στο περιβάλλον. Εξού και στο πλαίσιο αυτό εξετάζεται η εγκατάσταση επιπλέον φωτοβολταικών μονάδων σε υφιστάμενες υποδομές του Οργανισμού.